આ ઉપરાંત, પોલીસી જંગલના નુકશાનને અસર કરતા અન્ય મુદ્દાઓને સંબોધવામાં પણ નિષ્ફળ નિવડે છે. દાખલા તરીકે, એક મોટી સમસ્યા એ છે કે વિકાસ અને અન્ય પ્રોજેક્ટ્સ માટે જંગલો ઘટી રહ્યા છે. 2013માં બે પર્યાવરણીય વકીલો, રિત્વિક દત્તા અને રાહુલ ચૌધરીએ આરટીઆઈ હેઠળ અરજી કરીને મેળવેલી માહીતીમાં બહાર આવ્યું હતું કે 2013માં ડેમ, ખાણકામ અને રોડ બાંધવા જેવા વિકાસલક્ષી પ્રોજેક્ટો માટે પ્રતિદિન 135 હેકટર જંગલોનું નિકંદન નિકળ્યુ હતું. હકીકતમાં, એક તરફ એનપીએફના ડ્રાફ્ટ અંગે ચર્ચા થઈ રહી છે ત્યારે બીજી તરફ ચિકકામાગાલુરૂ અને દક્ષિણ કન્નડા વચ્ચે 65 કિલોમીટરનો રોડ બાંધવા કર્ણાટકના પશ્ચિમ ઘાટના ગાઢ, ઇકોલોજિકલી સમૃદ્ધ જંગલોમાંથી 30,000 વૃક્ષો કાપી લેવાની યોજનાની જાહેરાત કરવામાં આવી છે. કોલ માઇનિંગ માટે જંગલની જમીનો ફાળવવાના વિવાદ તો સતત ચાલુ જ રહે છે.